Շաուլ Մոֆազ

Շաուլ Մոֆազ (, ), իսրայելցի ռազմական և քաղաքական գործիչ, «Քադիմա» կուսակցության առաջնորդը 2012 թվականի մարտի 27-ից։ Զբաղեցրել է Իսրայելի պաշտպանության բանակի գլխավոր շտաբի պետի, կառավարության ղեկավարի տեղակալի, Իսրայելի տրանսպորտի նախարարի և Իսրայելի պաշտպանության նախարարի պաշտոնները։ Պաշտոնաթող գեներալ-լեյտենանտ։

Կենսագրություն 
Սերում է իրանցի հրեաների համայնքից։ Զորակոչվել է պարաշյուտադեսանտային զորքեր 1966 թվականին և ծառայել մինչև գլխավոր շտաբի պետի և գեներալ-լեյտենանտի պաշտոնները։ Գլխավորել էգ լխավոր շտաբը 1998-2002 թվականներին։

2002 թվականի հոկտեմբերին ազգային միասնության կառավարության արձակումը հանգեցրել է Բենիամին Բեն Էլիեզերի («Ավոդա») պաշտոնաթողությանը պաշտպանության նախարարի պաշտոնից։ Այդ պաշտոնում նշանակվել է Շաուլ Մոֆազը, որին Արիել Շարոնն անվանել է «պատերազմող պետության պաշտպանության նախարար»։

2005 թվականի դեկտեմբերի 11-ին Մոֆազը հայտարարել է «Լիկուդ» կուսակցությունից իր հեռանալու (որը կոչում էր «իմ տունը») և «Քադիմա» կուսակցությանը միանալու մասին՝ հետևելով կուսակցության հիմնադիր Արիել Շարոնին։ Էհուդ Օլմերտի՝ պաշտպանության նախարարի պորտֆելը «Ավոդա» կուսակցությանը փոխանցելու որոշումը հանգեցրել է նրան, որ Մոֆազը չի ստացել այդ պաշտոնը նոր կառավարությունում և զբաղեցրել է տրանսպորտի նախարարի պաշտոնը։

Որպես տրանսպորտի նախարար՝ Մոֆազին հաջողվել է 8 տոկոսով նվազեցնել մահացությունը ճանապարհային վթարներում և ավելացնել տրանսպորտային հաղորդակցությունը Ռուսաստանի և Ուկրաինայի հետ։

2012 թվականի մարտի 27-ին ներկուսակցական ընտրություններում Մոֆազն ստացել է «Քադիմայի» անդամների ձայների 61,7 տոկոսը (Ցիպի Լիվնիի 37 տոկոսի դիմաց) և դարձել այդ կուսակցության առաջնորդը։

Լինելով կուսակցության առաջնորդ՝ Մոֆազը առաջին տեղն է ստացել կուսակցության նախընտրական ցուցակում՝ հետագայում դառնալով Կնեսետի երկու պատգամավորներից մեկը Քադիմայի կողմից։

Արտաքին քաղաքականության մեջ Մոֆազը Իսրայելի անվտանգության և պաղեստինյան վարչակազմի հետ բանակցային գործընթացի հետ կապված հարցերում արմատական կոշտ մոտեցումների կողմնակից է. նա աջակցում է Գազայի հատվածում հակաահաբեկչական գործողության անցկացմանը, ինչպես նաև գտնում է, որ Իսրայելը պետք է միայնակ վերացնի Իրանի կողմից միջուկային սպառնալիքը։

Ծանոթագրություններ 

Իսրայելի քաղաքական գործիչներ
Իսրայելցի ռազմական գործիչներ